題向宣卿伊山有裕堂
作者：王庭珪
朝代：宋

paragraphs: 伊山連屬朱陵村，公來力掃衡山雲。
便令築堂隱其下，萬竹遶堂松作門。
此公文簡四葉孫，奇謀遠略世所聞。
胸中磊砢著千古，雲夢豈止八九吞。
憶昔荆湖盜初起，乞得兩郡西南奔。
至今衡陽道州政，父老出涕猶能言。
負材傑異衆所忌，使者不便仍謗諠。
宗閔羞作南山虎，李斯却憶東門兔。
壁後置人誰不知，傾身障簏情已具。
何曾日食一萬錢，猶言舉案無下箸。
貪嗔俱是可憐人，百憂纒身誰得汝。
請君聽我伊山行，九疑洞庭皆可耕。
清風不用一錢買，時有明月窺簷楹。
其中廣莫幾萬里，寵辱微物安能驚。
自非胸懷有本趣，其氣激烈何由平。
安得中郎捋鬚手，喚起桓伊來撫箏。